
Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének
2011. június 9-én tartandó munkaterv szerinti ülésére

1. napirendhez

Tárgy: Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2011. (VI. 9.) ÖKT határozati javaslat

Sülysáp Nagyközség Önkormányzatának Képviselő-testülete 
1./ a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja,

2./ A 42/2011. (III. 10.) ÖKT határozat és a 69/2011. (IV. 14.) ÖKT határozat végrehajtási határidejét 2011. június 30-ra módosítja.
Határidő: azonnal

Felelős: polgármester

Sülysáp, 2011. június 2.


Horinka László s.k.


polgármester
Láttam!

Sülysáp, 2011. június 2.

Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2011. május 12-ei ülése óta 1 testületi döntés végrehajtási határideje járt le, valamint 1 korábbi lejáratú határozat végrehajtása is folyamatban, az alábbiak szerint:

	Határozat száma
	Határozat kelte
	Döntés
	Határidő
	Állapot

	42/2011
	2011-03-10
	Bérleti szerződés meghosszabbítása a Vodafone Zrt.-vel.
	2011-03-21
	A bérleti díj összegét elfogadták, a szerződéskötés folyamatban van.

	69/2011
	2011-04-14
	Várakozni tilos tábla elhelyezése a Magdolna utcában
	2011-05-31
	2011. 05. 17-én megrendelve a Faluszolga Kft.-nél.


Mindkét döntés végrehajtására intézkedtünk, azonban még egyik sem került teljeskörűen végrehajtásra, ezért kérjük a határidő szíves meghosszabbítását.

II. Tájékoztató az előző ülés óta történt fontosabb eseményekről
A 2011. május 12-ei Képviselő-testületi ülés óta a következő fontosabb események történtek:

2011. május 9-én alpolgármester úr társaságában találkoztam a Magyar Közút Nonprofit Zrt. Pest megyei igazgatójával. A megbeszélés célja a gazdasági terület közútkapcsolatának és beépíthetőségének egyeztetése volt. 

2011. május 9-én részt vettem a Tápiómenti Területfejlesztési Társulás ülésén, valamint az ülést megelőzően a Társulás Pénzügyi Bizottságának ülésén. 

2011. május 10-én jegyző asszony és több képviselő társaságában részt vettem Nagykátán a Tápiómenti Területfejlesztési Társulás ünnepi ülésén, ahol sor került a térségi csatornázási pályázat támogatási szerződésének ünnepélyes aláírására.

2011. május 10-én részt vettem a Tápió-vidék Természeti Értékeiért Közalapítvány kuratóriumának ülésén, ahol az Alapítvány által megkezdett beruházás befejezése volt  a legfontosabb téma. A Közalapítvány jövőjével kapcsolatosan felröppent hírekkel csak érintőlegesen foglalkoztunk.

2011. május 10-én egyeztetésre került sor a Környezetvédelmi Felügyelőségen a szennyvízleürítő felülvizsgálati dokumentációjával kapcsolatban. A megbeszélésen jegyző asszony vett részt. 

 2011. május 13-án került sor az ÖKOVÍZ Kft. taggyűlésére, ahol a 2010. évi mérleg és eredmény-kimutatás elfogadásra került. 

2011. május 16-án ismét ülésezett a Tápiómenti Területfejlesztési Társulás, az ülésen előkészítettük a Víziközmű Társulat Küldöttgyűlésén meghozandó döntéseket.

2011. május 16-án 3 fő állampolgársági esküt tett a Polgármesteri Hivatal tanácstermében.

2011. május 16-án újabb megbeszélést folytattunk a MÁV Zrt. illetékes munkatársával a vasútállomás és a megállóhely épületének felújításával kapcsolatban. Szó esett a majdani önkormányzati üzemeltetés anyagi kondícióiról is, melynek ismeretében továbbra is vállalhatónak tartom az üzemeltetési feladatok átvállalását. 

2011. május 17-én személyes beszélgetést követően felbontottam a folyamatszerződést a pályázati tanácsadónkkal. A jövőben is együtt kívánunk működni egy-egy konkrét projekt kapcsán, azonban pályázatfigyelésért, rendelkezésre állásért a jövőben nem fizetünk.

2011. május 23-án a SACSE elnökével és a csillagda projekt projektmenedzserével találkoztam, mivel az építkezés anyagi háttere még mindig nem rendezett. A megbeszélésen abban állapodtunk meg, hogy az ügy ismét a KT elé kerül egy magasabb összegű kezességvállalás érdekében, és ehhez elkészítik a szükséges tájékoztató anyagot. 

2011. május 24-én került a Víziközmű Társulat soron következő küldöttgyűlésére, ahol a sülysápi küldöttek szinte teljes létszámban megjelentek. A meghozott döntésekről Katus Norbert jóvoltából másnap cikk jelent meg honlapunkon.
2011. május 25-én alpolgármester úrral együtt ismét találkoztunk a Magyar Közút Nonprofit Zrt. Pest megyei igazgatójával. A megbeszélés célja továbbra is az volt, hogy a gazdasági területünk megfelelő közútcsatlakozást kaphasson, és a beépítési lehetőségeink ne korlátozódjanak indokolatlanul.

2011. május 26-án a Magyar Önkormányzatok Szövetsége által szervezett konferencián vettem részt, melynek témája a közoktatás jövője volt. A konferencián a kormányzat államtitkári szinten képviseltette magát. A közoktatás tervezett átalakítása kapcsán több észrevétel és kritikus megjegyzés is elhangzott a felszólalók részéről.

2011. május 26-án ülést tartott a Tápió-vidéki Többcélú Kistérségi Társulás. Döntöttünk a Társulás részvételéről a parlagfűmentesítési pályázaton, melyre Sülysáp részvételét is jeleztem. A pályázat határidőre benyújtásra került. A pályázat keretében 2 hónapon át (július-augusztus) 4 fő 6 órás munkarendben foglalkoztatott munkavállaló alkalmazására van lehetőség parlagfűirtás céljából.

2011. május 26-án szereztem tudomást arról, hogy az idei évben a várossá válási pályázatokat nem kívánja az illetékes minisztérium elbírálni. Ezzel kapcsolatban az érintett polgármesterekkel közösen levélben kerestük meg Navracsics Tibor miniszter urat, és kértük a számunkra kedvezőtlen döntés felülvizsgálatára.

2011. május 30-án Kecser képviselő úrral együtt találkoztunk a Clearinfo Kft. vezetőivel abból a célból, hogy a Faluszolga Kft. és az Önkormányzat, valamint az intézmények közötti feladatátadó és -nyilvántartó rendszer az igényeink szerint átalakításra kerüljön. A szükséges változtatásokat egyeztettük. A határidő és az ár vonatkozásában néhány napon belül ígértek választ.

Sülysáp, 2011. június 2.

Horinka László s.k.


polgármester

